Διαχείριση γνώσης και επίδοση
Authors: Αγοράκη Κωνσταντίνα 
Published: September 2021

Αντικείμενο της παρούσας διδακτορικής διατριβής αποτελεί η διερεύνηση της επίδρασης των Διεργασιών Διαχείρισης Γνώσης, δηλαδή της Απόκτησης Γνώσης, της Αποθήκευσης Γνώσης, της Μεταφοράς Γνώσης και της Εφαρμογής Γνώσης στην Επιχειρηματική Επίδοση, καθώς επίσης και να διερευνηθεί ένας αριθμός αιτιολογικών σχέσεων μεταξύ των Διεργασιών Διαχείρισης Γνώσης, της Τεχνολογική Καινοτομίας, του βαθμού Ανταγωνιστικού Πλεονεκτήματος και της Επιχειρηματικής Επίδοσης. Με βάση τη συστηματική επισκόπηση της σχετικής με τη Διαχείριση Γνώσης βιβλιογραφίας διαμορφώθηκε το εννοιολογικό πλαίσιο της παρούσας διδακτορικής διατριβής το οποίο παρουσιάζει τις μεταβλητές της έρευνας και τις σχέσεις μεταξύ τους, ενώ στη συνέχεια πραγματοποιήθηκε η ανάπτυξη των ερευνητικών υποθέσεων οι οποίες θα πρέπει να εξεταστούν. Οι μεταβλητές που διαμόρφωσαν το εννοιολογικό πλαίσιο της έρευνας είναι οι Υποστηρικτικοί Παράγοντες Διαχείρισης Γνώσης (Κουλτούρα Μάθησης, Υποστήριξη Πληροφοριακών Συστημάτων, Δομή), οι Διεργασίες Διαχείρισης Γνώσης (Απόκτηση Γνώσης, Αποθήκευση Γνώσης, Μεταφορά Γνώσης, Εφαρμογή Γνώσης), η Σταδιακή Καινοτομία, η Ριζική Καινοτομία, η Καινοτομία Προϊόντων/Υπηρεσιών, η Καινοτομία Διεργασιών, ο βαθμός Ανταγωνιστικού Πλεονεκτήματος και η Επιχειρηματική Επίδοση. Το ερευνητικό εργαλείο μέτρησης που χρησιμοποιήθηκε ως κύρια μέθοδος συλλογής των πρωτογενών δεδομένων της παρούσας διδακτορικής διατριβής, είναι το ερωτηματολόγιο και η αποστολή και λήψη του έγινε μέσω ηλεκτρονικού ταχυδρομείου. Το δειγματοληπτικό πλαίσιο της διδακτορικής έρευνας πεδίου εξήχθη από τη βάση δεδομένων της εταιρείας παροχής στατιστικών και οικονομικών πληροφοριών ICAP Group. Τα στελέχη τα οποία ήταν αρμόδια να απαντήσουν τις ερωτήσεις του ηλεκτρονικού ερωτηματολογίου της παρούσας διδακτορικής διατριβής είναι είτε ο Διευθύνων σύμβουλος, είτε ο Γενικός Διευθυντής, είτε ο Οικονομικός Διευθυντής, ή σε περιπτώσεις όπου δεν ήταν εφικτή η συμπλήρωση του ερωτηματολογίου από τον Διευθύνοντα Σύμβουλο ή από τον Γενικό Διευθυντή, από οποιοδήποτε άλλο ανώτερο στέλεχος της κάθε επιχείρησης το οποίο να έχει συνολική εικόνα της ροής πληροφόρησης της επιχείρησης. Από τη διενέργεια της έρευνας πεδίου, την περίοδο 01/03/2016-30/09/2016 συγκεντρώθηκαν 272 συμπληρωμένα ερωτηματολόγια, με το ποσοστό απόκρισης να ανέρχεται στο 21%.Αναφορικά με τα κύρια ευρήματα της διδακτορικής διατριβής, διαπιστώθηκε ότι οι Υποστηρικτικοί παράγοντες Διαχείρισης Γνώσης, δηλαδή η Δομή, η Κουλτούρα Μάθησης και η Υποστήριξη Πληροφοριακών Συστημάτων έχουν θετική επίδραση στις Διεργασίες Διαχείρισης Γνώσης, με την Υποστήριξη Πληροφοριακών Συστημάτων να αποτελεί το σημαντικότερο στοιχείο για την ενεργοποίηση των υπολοίπων Διεργασιών Διαχείρισης Γνώσης, δηλαδή της Απόκτησης, της Αποθήκευσης, της Μεταφοράς και της Εφαρμογής Γνώσης. Σχετικά με την επίδραση των Διεργασιών Διαχείρισης Γνώσης στην Επιχειρηματική Επίδοση, διαπιστώθηκε η θετική επίδραση της Απόκτησης Γνώσης και της Αποθήκευσης Γνώσης στην Επιχειρηματική Επίδοση, ενώ δεν επιβεβαιώθηκε η θετική επίδραση της Μεταφοράς και της Εφαρμογής Γνώσης στην Επιχειρηματική Επίδοση, γεγονός το οποίο μας δείχνει ότι η ενδο-οργανωσιακή δυναμική των επιχειρήσεων και η πολυπλοκότητα της Μεταφοράς και Εφαρμογής Γνώσης δεν οδήγησε σε ενίσχυση της Επιχειρηματικής Επίδοσης. Αντιλαμβανόμενοι τη σημασία της Διαχείρισης Γνώσης, η δημιουργικότητα, η συνεργασία, τα υψηλά επίπεδα εμπιστοσύνης και κοινωνικής αλληλεπίδρασης, από την άποψη της εγγύτητας και της συχνότητας της επικοινωνίας, θα μπορέσουν να ενθαρρύνουν τη Μεταφορά και την Εφαρμογή Γνώσης για να καταφέρουν να ενισχύσουν την Επιχειρηματική Επίδοση. Επίσης, επιβεβαιώθηκε ότι υπάρχει μεσολαβητική επίδραση του ανταγωνιστικού πλεονεκτήματος στη σχέση Απόκτησης Γνώσης και Επιχειρηματικής Επίδοσης και στη σχέση Αποθήκευσης Γνώσης και Επιχειρηματικής Επίδοσης. Επιπλέον, η Καινοτομία Προϊόντων/Υπηρεσιών δεν παρουσιάζει μεσολαβητική επίδραση στη σχέση Διεργασιών Διαχείρισης Γνώσης και Επιχειρηματικής Επίδοσης. Ωστόσο, η Καινοτομία Διεργασιών, η Ριζική και η Σταδιακή Καινοτομία έχουν θετική μεσολαβητική επίδραση στη σχέση Απόκτησης Γνώσης και Επιχειρηματικής Επίδοσης και στη σχέση Αποθήκευσης Γνώσης και Επιχειρηματικής Επίδοσης.Η διδακτορική διατριβή ολοκληρώνεται με την κριτική αξιολόγηση των αποτελεσμάτων και με προτάσεις για μελλοντική έρευνα.